Police ye Wandegeya ekutte era n’eggalira abavubuka ababadde bakunganidde ku club Obligato mu Kampala, okulaga obutali bumativu eri government olw’okugaana okujaguza olunaku lw’abwe.
Olunaku lw’okwefumiitiriza ku nsonga z’abavubuka olw’ensi yonna olumanyiddwa nga lnternational Youth Day, lukuzibwa buli nga 12 omwezi gwa August.
Abakulembeze b’abavubuka okuva mu bitundu by’eggwanga eby’enjawulo okuli Mpigi, Kayunga, Mukono n’abalala beebakunganye nga babadde baagala kugenda ku parliament okutwalayo okwemulugunya kw’abwe eri sipiika .
Basoose kwogerako eri bannamawulire, nebabasomera ekiwandiiko ekiraga okwemulugunya kw’abwe, nga baagala government etondewo ministry y’abavubuka eyeetongodde.
Bagala president abalonde minister owaabavubuka nga naye muvubuka anaasobola okutegeera ebibaluma.
Bagamba nti bewuunya okulaba nga government tesobola kukwata bukadde 30 obwa Uganda, okutegeka olunaku lw’abwe, kyokka ng’ekibiina Kya NRM kyasaasanya obuwumbi obuwera 17 mu kulonda kwa 2021.
Police tebaganyizza kweyongerayo ku parliament, ng’egamba nti babadde bakubye olukungaana olutali mu mateeka n’okusasamaza eggwanga.
Kinajjukirwa nti olunaku lwajjo minister w’ebyensimbi Matia Kasaija yabadde mu kakiiko ka parliament akalondoola ebyenfuna naakyogera kaati nti government terina nsimbi, emisaala gy’abakozi egimu teginasasulwa n’emirimu emirala mingi gitambula kasoobo.
Bisakiddwa: Ddungu Davis
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn